EY:n perustamissopimuksen 251 artiklan 2 kohdan kolmannen alakohdan c alakohdan mukainen KOMISSION LAUSUNTO Euroopan parlamentin ehdottamista tarkistuksista neuvoston yhteiseen kantaan, joka koskee seuraavaa ehdotusta: EUROOPAN PARLAMENTIN JA NEUVOSTON ASETUS geneettisesti muunnetuista elintarvikkeista ja rehuista KOMISSION EHDOTUSTA MUUTTAVA EY: n perustamissopimuksen 250 (2) artiklan nojalla

2001/0173 (COD)

EY:n perustamissopimuksen 251 artiklan 2 kohdan kolmannen alakohdan c alakohdan mukainen KOMISSION LAUSUNTO Euroopan parlamentin ehdottamista tarkistuksista neuvoston yhteiseen kantaan, joka koskee seuraavaa ehdotusta: EUROOPAN PARLAMENTIN JA NEUVOSTON ASETUS geneettisesti muunnetuista elintarvikkeista ja rehuista

1. Johdanto

EY:n perustamissopimuksen 251 artiklan 2 kohdan kolmannen alakohdan c alakohdassa edellytetään, että komissio antaa lausunnon Euroopan parlamentin toisessa käsittelyssä ehdottamista tarkistuksista. Komission lausunto parlamentin ehdottamista yhdeksästä tarkistuksesta annetaan jäljempänä.

2. Taustaa

- Komission ehdotuksen hyväksyminen 25. heinäkuuta 2001 sekä toimittaminen parlamentille ja neuvostolle 30. heinäkuuta 2001, (KOM(2001) 425 lopullinen - 2001/0173(COD))

- Alueiden komitean lausunnon hyväksyminen 16. toukokuuta 2002

- Talous- ja sosiaalikomitean lausunnon hyväksyminen 30. toukokuuta 2002

- Euroopan parlamentin lausunnon hyväksyminen ensimmäisessä käsittelyssä 3. heinäkuuta 2002

- Komission muutetun ehdotuksen toimittaminen neuvostolle ja parlamentille 9. lokakuuta 2002, (KOM(2002) 559 lopullinen - 2001/0173 (COD))

- Yhteisen kannan hyväksyminen 17. maaliskuuta 2003

- Euroopan parlamentin lausunnon hyväksyminen toisessa käsittelyssä 2. heinäkuuta 2003

3. Ehdotuksen tarkoitus

Ehdotus on tulos elintarviketurvallisuutta käsittelevästä valkoisesta kirjasta, ja sen tavoitteina on

- luoda perusta ihmisten elämän ja terveyden, eläinten terveyden, ympäristön sekä kuluttajien etujen korkeatasoisen suojelun varmistamiselle geneettisesti muunnettujen elintarvikkeiden ja rehujen osalta ja taata samalla sisämarkkinoiden tehokas toiminta

- vahvistaa keskitetyt yhteisön menettelyt geneettisesti muunnettujen elintarvikkeiden ja rehujen arviointia (Euroopan elintarviketurvallisuusviranomaisen keskeinen asema), lupia (komiteamenettely) ja valvontaa varten

- vahvistaa geneettisesti muunnettuja elintarvikkeita ja rehuja koskevat kattavat merkintävaatimukset ja siten tarjota kuluttajille ja käyttäjille todellisia vaihtoehtoja. Ehdotetun asetuksen soveltamisalaan kuuluu geneettisesti muunnettujen organismien käyttö elintarvikkeissa ja rehuissa, sellaiset elintarvikkeet ja rehut mukaan luettuina, jotka sisältävät geneettisesti muunnettuja organismeja tai koostuvat tai on tuotettu geneettisesti muunnetuista organismeista. Ehdotuksella pyritään laajentamaan nykyisiä merkintävaatimuksia koskemaan kaikkia geneettisesti muunnettuja elintarvikkeita riippumatta DNA:n tai proteiinin havaittavuudesta. Tämän vaatimuksen sovellettavuus varmistetaan säännöksin, jotka sisältyvät geneettisesti muunnettujen organismien jäljitettävyyttä ja merkintöjä sekä geneettisesti muunnetuista organismeista valmistettujen elintarvikkeiden ja rehujen jäljitettävyyttä koskevaan asetusehdotukseen. Jotta voitaisiin taata ehdotetun asetuksen toteutettavuus ja käyttökelpoisuus, lupia ja merkintöjä koskevissa ehdotuksen osissa esitetään säännöksiä poikkeuksiksi, jos geneettisesti muunnetun aineksen esiintyminen elintarvikkeissa tai rehuissa on satunnaista tai teknisesti mahdotonta välttää. Johdonmukaisuuden vuoksi ehdotetaan, että direktiiviä 2001/18/EY muutetaan vastaavasti.

4. Komission lausunto Euroopan parlamentin esittämistä tarkistuksista

Parlamentti hyväksyi yhdeksän tarkistusta (1, 7, 8, 9, 44, 45, 46, 47 ja 48) kokonaiskompromissina, jonka tarkoituksena oli helpottaa ehdotuksen lopullista hyväksymistä.

Tarkistuksilla 1 ja 9 (johdanto-osan 10 kappaleen poistaminen ja 2 artiklan 13 kohdan muuttaminen) poistetaan kielellinen täsmennys siitä, että direktiivin 2001/18/EY B osassa tarkoitettu geneettisesti muutettujen organismien levittäminen sekä geneettisesti muunnettujen organismien ja geneettisesti muunnettujen mikro-organismien käyttö suljetuissa oloissa jätetään 'markkinoille saattamista' koskevan määritelmän ulkopuolelle. Täsmennyksen poistaminen ei vaikuta asetuksen soveltamisalaan.

Tarkistuksessa 8 (2 artiklan muuttaminen) määritetään jäljitettävyys viittaamalla komission ehdotukseen asetukseksi geneettisesti muunnettujen organismien jäljitettävyydestä ja merkinnöistä sekä geneettisesti muunnetuista organismeista valmistettujen elintarvikkeiden ja rehujen jäljitettävyydestä. Tarkistuksen vaikutus on vähäinen, sillä se ei sisällä säännöstä, joka vaikuttaisi jäljitettävyyteen sellaisena kuin se määritellään asetuksessa geneettisesti muunnetuista elintarvikkeista ja rehuista.

Tarkistuksilla 7, 46 ja 47 poistetaan asetusluonnoksen 2 artiklan 1 kohdassa oleva 'riskiä' koskeva määritelmä ja korvataan 4 ja 16 artiklassa oleva ilmaisu 'kohtuuton riski' ilmaisulla 'haitalliset vaikutukset'.

Rinnakkaiseloa koskevilla tarkistuksilla 44 ja 45 (uusi 43 a artikla ja johdanto-osan uusi 28 a kappale) annetaan jäsenvaltioille mahdollisuus toteuttaa asianmukaisia toimenpiteitä geneettisesti muunnettujen organismien tahattoman esiintymisen estämiseksi muissa tuotteissa ja kehotetaan komissiota kehittämään suuntaviivoja, jotta jäsenvaltioille voidaan tarjota käytännön toteuttamista varten asianmukainen kehys.

Tarkistuksessa 48 (32 artiklan muuttaminen) edellytetään, että geneettisesti muunnettuja elintarvikkeita ja rehuja koskevien lupien hakijoilta perittävät maksut eivät saa ylittää havaitsemismenetelmien validoinnista aiheutuneita kustannuksia.

Komissio voi hyväksyä kaikki nämä tarkistukset.

5. Päätelmät

Perustamissopimuksen 250 artiklan 2 kohdan mukaisesti komissio muuttaa ehdotuksensa edellä esitetyllä tavalla.